Seksuelle forviklinger i Toscana
Dette er den tradisjonelle historien om ungdommens seksuelle oppvåkning, med en litt vel intim vri. 

Man kan bare spekulere i hvorfor en film med tittelen "Short Skin" blir oversatt til "Sommer i Toscana" i Norge, men det er jo nærliggende å tro at den norske distributøren forsøker å tilsløre at filmen egentlig handler om en tenåring med trang forhud. 
For det gjør den altså, selv om vi også får se mange fine bilder fra kystlandskapene rundt Pisa. 

Matteo Creatini spiller 17-åringen Edoardo, et behagelig, lutrygget vesen som liker litteratur og fisking og som generelt bare er snill og alvorlig. 
Vedkommende henger så å si alltid sammen med den langt mindre sympatiske kompisen Arturo, en fyr som er så desperat etter å miste jomfrudommen at han synes at sex med alt fra prostituerte til fersk blekksprut fortoner seg som en god idé. 
Ja, assosiasjonene går gjerne til "American Pie" på papiret, men dette er en fullstendig annerledes film, blottet for den amerikanske collegekomediens plumpe humor. 
Den underliggende tematikken er imidlertid den samme: 
Det handler om ungdommers seksuelle oppvåkning og om hvor kronglete det kan være å finne veien inn i voksenlivet. 
Spesielt om man lider av fimose, altså. 

Parallelt med ungdommenes tradisjonelle forviklinger og usikkerhet, går hovedpersonens foreldre gjennom en ekteskapelig krise som behandles relativt overfladisk. 
Portrettet av Edoardo er fint og ikke rent lite smertefullt til tider, men historien rundt virker noe retningsløs. 
Plottet flyter utover, tilsynelatende uten mål og mening, og man får ikke rent sjelden en følelse av å bevege seg langt forbi de naturlige grensene for intimsfære og et godt stykke inn i det pinlige. 
